
Tisztelt Képviselő-testület!

A Képviselő-testület 2015-ben elfogadott programja az előző ciklusokhoz hasonlóan a foglalkoztatás, gazdaságfejlesztés terén új munkahelyek létrehozásának támogatását, a meglévő munkahelyek lehetőség szerinti megtartásának, a megváltozott munkaképességűek foglalkoztatásának elősegítését, valamint a hátrányos helyzetű, tartós munkanélküliek foglalkoztatása érdekében a közfoglalkoztatás biztosítását tűzte ki célul az önkormányzat számára. 

Ennek megfelelően a munkanélküliek helyzetéről és a közfoglalkoztatás szervezéséről szóló beszámolót legutóbb a 2016. júniusi ülésén tárgyalta meg a Képviselő-testület és akkor az elfogadott határozati javaslatban az alábbi feladatokat határozta meg:

1. A Jász-Nagykun-Szolnok Megyei Kormányhivatal Szolnoki Járási Hivatal Foglalkoztatási Osztályával együttműködve a továbbiakban is folyamatosan szükséges a közfoglalkoztatás szervezése a tartós munkanélküliek foglalkoztatásához, az önkormányzati intézmények feladatellátásának biztosításához.

2. A továbbiakban is támogatni szükséges a működő helyi vállalkozások erősítését, elő kell segíteni a megfelelő információik átadásával a pályázati lehetőségeik kihasználását.

A munkáltatóknak a szervezett és előre bejelentett munkaerő-toborzási rendezvényeit a lehetőségeinkhez mérten a jövőben is támogatni szükséges a foglalkoztatás bővítése érdekében.
Ennek végrehajtásáról 2017-ben tájékoztattuk a Képviselő-testületet.

A jelenlegi helyzetről szóló beszámolóhoz természetesen most is szorosan hozzátartozik a munkanélküliséggel kapcsolatos tendenciák nyomon követése, hiszen a szervezett közfoglalkoztatás célcsoportját a nyilvántartott munkanélküliek alkotják.

Ehhez a Nemzeti Foglalkoztatási Szolgálat által közzétett 2016. és 2017. decemberi, valamint a 2018. áprilisi adatok adnak támpontot a számunkra. (1., 2., 3. sz. mellékletek.)
Az elemzésnél fontos hangsúlyozni, hogy eszerint a városban a munkavállalási korú népesség száma a 2016 decemberében nyilvántartott 4679 főhöz képest tovább csökkent, 4501 főre.

A munkanélküliség mértéke évek óta Martfűn a körzeti átlagnál kedvezőbben alakul, 2016-ban 3,59 % volt, 2017-ben 3,43 %-ra tovább csökkent, 2018-ban pedig 3,47 %-re változott.
A nyilvántartott álláskeresők létszáma az előző beszámolóban szereplő 233 főhöz képest 2016-ban 168 fő, 2017-ben a további csökkenés eredményeként 157 fő, 2018 áprilisában pedig 156 fő volt.

A tartós munkanélküliek száma (legalább 12 hónapja folyamatosan állás nélküliek) ennek ellenére úgy alakult, hogy 2016 decemberében 43 fő, 2017-ben már 50 fő, 2018 áprilisában pedig 55 fő szerepelt a központi nyilvántartásban. 
Eszerint a folyamatos önkormányzati közfoglalkoztatás ellenére kismértékben ugyan, de mégis növekszik a tartósan állás nélkül maradók száma, amely visszavezethető a közfoglalkoztatási programba bevonhatók számának 2017-ben és 2018-ban tapasztalt csökkentésére, valamint a nyilvántartott munkanélküliek egészségi állapotával, mentális helyzetére.
Az országos munkaerőhiány következményeként az egyéb munkáltatók részéről az utóbbi időben tapasztalt felfokozott munkaerőigény alapján elmondható, hogy sajnos egy olyan réteg maradt a közfoglalkoztatási rendszerben, akik egészségi állapotuk, életkoruk, vagy életvitelük miatt nem tudtak, vagy nem akartak elhelyezkedni az elsődleges munkaerőpiacon.
A közfoglalkoztatási pályázataink alapján a beszámolási időszakban összesen 244 főt foglalkoztattunk az önkormányzatnál és az önkormányzat intézményeiben egyrészt a közterületi kommunális, valamint a kisegítő jellegű, egyszerűbb intézményi feladatok ellátására.  

A programokban 0 Ft pályázati önrész biztosításával és 175. 610.109 Ft állami támogatás igénybevételével valósult meg a tartós munkanélküliek foglalkoztatása, a 4. sz. mellékletben részletezettek szerint.

A táblázat adatai alapján is látszik, hogy egyre hosszabb távú közfoglalkoztatási programok alapján, de összességében kevesebb számú munkanélküli alkalmazására volt az elmúlt években lehetőségünk. Törekedtünk éppen ezért arra, hogy az elsődleges munkaerőpiacon időközben elhelyezkedő közcélú foglalkoztatottak megüresedő álláshelyeit folyamatosan, minden pályázat esetében rövid időn belül sikerüljön feltöltenünk. 
Erre a beszámolási időszakban 21 álláshely esetében került sor, de előfordult, hogy a munkaviszonyukat megszüntetők közül később ismét visszakerültek néhányan az önkormányzati közfoglalkoztatásba.
A közcélú munkavállalók foglalkoztatására az általános, a Munka Törvénykönyvében meghatározottakhoz képest esetenként eltérő, speciális munkaügyi szabályok vonatkoznak.   Bérezésüket külön jogszabály, az általános minimálbérnél kevesebb összegben határozza meg és a finanszírozási rendszer nem teszi lehetővé, hogy az elvégzett munka minőségének és mennyiségének a figyelembevételével differenciálásra kerülhessen sor. Az alacsony közfoglalkoztatási bér nem ad elfogadható szintű megélhetést, az erkölcsi elismerés pedig önmagában nem támogatja a megfelelő színvonalú, tartós munkavégzést. 
Éppen ezért támogatást kapnak, ha máshol próbálnak munkát keresni, hisz a megélhetésükhöz szükséges, hogy olyan munkahelyük legyen, ami stabil, hosszú távú és piacképes bérezést biztosít a számukra. Az önkormányzati közfoglalkoztatás célja tehát az is, hogy felkészülhessenek az elsődleges munkaerő piacra történő továbblépésre, melyhez a programokon belül rendszeresen képzések szervezésére is sor kerül.

A piacképes, főként szakmai végzettség megszerzésére a továbbiakban is szükség lesz, hiszen a közfoglalkoztatottak többsége vagy egyáltalán nem, (általános iskolát végzettek) vagy pedig az elsődleges munkaerőpiac munkaerőigényeknek nem megfelelő középfokú végzettséggel, esetleg szakképesítés nélkül, gimnáziumi érettségivel rendelkezik.

2016-ban kézbesítői tanfolyamon 8 fő, háztáji zöldségtermesztői tanfolyamon 1 fő, 2017-ben háztáji és kisüzemi gombatermesztő tanfolyamon 11 fő, 2018-ban pedig tb-ügyintézői tanfolyamon 8 fő közcélú foglalkoztatott szerzett képesítést.

A további szakképesítések megszerzése mellett az önkormányzati közfoglalkoztatásban dolgozó munkanélküliek számára több esetben volt lehetőség az elmúlt években az intézményekbe történő beintegrálódásra, mivel a megüresedő álláshelyekre a folyamatosan és több programban is jól teljesítő közfoglalkoztatottak kerülhettek be közalkalmazotti és köztisztviselői státuszba. Ez önkormányzati szinten a kezdetektől számítva összesen 18 fő alkalmazását jelentette ebből a körből.
A közfoglalkoztatottak segítsége nélkül - mert az érdemi munka elvégzéséhez jelentősen tehermentesítik az intézményekben dolgozókat azzal, hogy kisegítő jellegű, egyszerűbb munkafolyamatok terhét leveszik a vállukról – a jelenlegi alkalmazotti létszámmal nem lenne biztosítható az önkormányzati alapfeladatok ellátása. 
A Martfű Város Önkormányzata Gyermekjóléti és Szociális Szolgáltató Központ intézményünknél a beszámolási időszakban a konyhai közétkeztetési feladat végzéséhez került sor konyhalányi, takarítói munkakörben közfoglalkoztatottak alkalmazására. Az elmúlt évek tapasztalatai azt mutatják, hogy egyre nehezebb erre a feladatra megfelelő munkaerőt találni mivel a jellemzően női munkavállalók esetében a fizikai erőnlétük, egészségügyi alkalmasságuk híján kevesen tudják tartani a lépést azzal az elvárással, amit a konyhai tevékenység diktál. Éppen ezért a közfoglalkoztatottak jelentős része egy ciklikusan ismétlődő rendszer részévé vált és mindazon munkavállalók, akik tartósan megmaradtak a közfoglalkoztatás keretében, be tudtak illeszkedni, felelősséggel végezték, végzik a rájuk bízott feladatokat.
Az iskolakonyhán dolgozó közfoglalkoztatottak teljesítménye megfelelő, igyekvőek, szabálykövetőek, ugyanakkor megállapítható, hogy a jelenlegi közfoglalkoztatási rendszer által kínált munkavállalók köre hamarosan kimerül, nem jelent hosszú távú megoldást a konyhai működés teljes körű segítésében.
A Játékvár Óvoda és Bölcsőde tagintézményei és a bölcsődei intézményegység szintén a kezdetektől fogadja a közfoglalkoztatott munkavállalókat.

Az óvodákban és a bölcsődében dolgozó óvónők, kisgyermeknevelők, dajkák és a kisegítő munkát végzők, így a közfoglalkoztatottak is tudatosan, szakszerűen és magas színvonalon látják el munkájukat. Munkavégzésükre a gyermekközpontúság, a gyermeki személyiség tiszteletben tartása, a tenni akarás a jellemző.

Helyzetükből adódóan a közcélú dolgozóktól sem várhatnak el alacsonyabb színvonalú munkát, mint ami a szervezeti kultúrájukban elfogadott. Megítélésük szerint abban a szerencsés helyzetben vannak, hogy eddig mindig olyan közcélú foglalkoztatottak kerültek hozzájuk, akik ezt annak ellenére elfogadták, hogy bérezésük, egyéb járandóságaik (szabadság, cafeteria) messze elmaradnak a közszféra dolgozóitól.
Lelkiismeretesen, időnként a szabadidejüket sem sajnálva, legjobb tudásuk szerint végzik a napi feladataikat, segítik az intézmény rendezvényeinek sikeres lebonyolítását, tevékeny részesei a gyermek és felnőtt közösségeknek. Munkájukat az intézmény vezetése és a szülők is megbecsülik, értékelik. Jól mutatja ezt az, hogy pld. az óvodai évzárókon, bölcsődei rendezvényeken a szülők nekik sem felejtik el megköszönni a gyermekek gondozását, a tiszta külső és belső környezetet.

Az intézmény alkalmazotti rendezvényeire is mindig szeretettel várják őket, amit örömmel fogadnak, érzik, hogy megbecsült tagjai a közösségüknek.

Az óvodákban, bölcsődében jelentkező speciális munkafolyamatok elvégzéséhez, a gyermekekkel való bánásmód elsajátításához, a szülőkkel, munkatársakkal való kommunikációhoz tanulási folyamatra volt, van szüksége az oda kerülő közfoglalkoztatottaknak, amiben segítik őket. Ehhez könnyebbséget jelent a számukra, hogy többségük már régebb óta, ismétlődően dolgozik az intézményben, így az előzőleg megismert munkafolyamatokba zökkenőmentesen tudnak bekapcsolódni.

Igyekeznek figyelembe venni a náluk munkát végzők egyéni képességeit, megtalálni számukra azt a konkrét feladatot, amiben sikeresnek érezhetik magukat, amivel az önbecsülésüket, önbizalmukat kívánják erősíteni. 

Örömmel veszik, hogy sok, korábban náluk foglalkoztatott munkanélkülinek sikerült eddig stabil munkát találnia a városban, vagy a környező településeken. A programban maradókat pedig örömmel várják vissza, mert a segítségük hasznos, fontos az intézmény számára. 

A városüzemeltetési feladatokat a 2016-2018. években folyamatosan nagyobb létszámú közcélú munkavállalóval kiegészítve látta el az önkormányzati gazdasági társaság. A legfontosabb terület, ahol hozzájárultak a zökkenőmentes feladatellátáshoz: a köz- és zöldterület karbantartás, de az építőipari kisegítő munkáknál, az intézmények és az önkormányzati tulajdonú épületek, játszóterek, sporttelep takarítási, gondnoki teendőiben is jelentős szerepet töltöttek be az elmúlt időszakban. Az önkormányzati cég főállású állománya önmagában nehezen tudná biztosítani a teljes körű városüzemeltetést, de a közcélú munkavállalókkal kiegészítve egy sokak által elismert minőségi munkát sikerült folyamatosan elvégezniük ezen a területen. 

A beszámolási időszakban a foglakoztatásuk ideje alatt egyes közcélú munkavállalók tanfolyamokon vettek részt. Tapasztalható volt, hogy a kieső létszám sok területen éreztette a hatását, a kisegítő jellegű feladatok ellátásánál a számottevő munkaerő hiánya állandó szervezést, átcsoportosítást igényelt a zökkenőmentes működtetés biztosításához.

A városüzemeltetési területen dolgozó közcélú foglalkoztatottakra nem volt jellemző az „elvándorlás”, sőt voltak olyan munkavállalók is, akik külön kérték, hogy ezen feladatok ellátására kerüljenek alkalmazásra. 
A foglakoztatási idő alatt rendkívüli munkahelyi szabálytalanság nem volt tapasztalható a munkavállalók körében, így nem kellett senkinek megszüntetni a munkaviszonyát az elmúlt időszakban. A munkafegyelemmel és a munkahelyi magatartással kapcsolatosan előfordultak problémák, de ezeket minden alkalommal igyekeztek megfelelően kezelni. A munkavégzés irányítása és ellenőrzése a városüzemeltetési ágazat vezetőjének a feladata volt, a különböző területeken dolgozó csoportok között nem kerültek kijelölésre külön vezetők. A több évi tapasztalat alapján nem volt annyira hatékony a munkavégzés, mintha az ágazat vezető saját maga ellenőrizte volna a munkájukat napközben többször is, nem beszélve arról, hogy néha konfliktusok alakultak ki a kijelölt vezető és a többi munkavállaló között. 
Összességében elmondható, hogy a közcélú munkavállalókra nagy szükség van a városüzemeltetési feladatok ellátásában, és a kisegítő jellegű munkájuk nagyban megkönnyíti az elvárt munkavégzést. Nagy probléma lesz a pótlásuk, ha nem tudnak a későbbiekben ekkora létszámban részt venni a városüzemeltetési feladatok ellátásában.
A Martfű Városi Művelődési Központ és Könyvtárban évek óta, 2016-2018-ig is folyamatos a közcélúak foglalkoztatása, akik többnyire technikai jellegű és kisegítő adminisztratív feladatokat látnak el különböző területeken: a takarítás, az intézményi technikai feladatellátás és az adminisztratív feladatok területén (könyvtár, média, közművelődés, mozi). 
A közfoglalkoztatottak intézményi munkáját széles körben segítik, folyamatosan értékelik munkavégzésüket. Ösztönzik, támogatják fejlődésüket, a napi tevékenységüket közvetlenül a szakmai területvezetők koordinálják. A foglalkoztatásuk kezdetén ismertetik és bevezetik őket a napi feladatellátásba és folyamatosan ellenőrzik, segítik munkavégzésüket. Ez többnyire gördülékenyen ment, azonban adódtak alkalmanként olyan emberi és mentális problémák, amiket komoly feladat volt kezelni: 
·  több közfoglalkoztatott számára nagy belső fegyelmet igényelt a folyamatos és rendszeres munkavégzés, a szabályok folyamatos betartása,
· hamar elfáradtak a munkavégzés során, a koncentrálás nehezen ment,
· kommunikációs nehézségek, a munkahelyi közösségbe való beilleszkedés nehézségei voltak tapasztalhatóak,
· önbizalom hiány, önértékelési zavar, kiábrándultság, jövőkép hiánya, megbízhatóság hiánya,
· azonos kisegítő munkáért kapott közfoglalkoztatási és közalkalmazotti bér miatti belső feszültség.
Ezen problémák kezelése időnként jelentős energiákat vont el a munkavégzéstől, sokszor közösen kerestek megoldást és segítséget az érintett közfoglalkoztatott számára.
Tették ezt azért is, mert igyekeztek a közfoglalkoztatottakat is befogadni a kollektívába, hiszen számítottak rájuk és a munkájukra nagy szükségük volt. 

Hasznosak voltak azok a szakmai megbeszélések, egyeztetések ahol „képezték” a közcélú munkavállalókat és jelentős közös sikerélmények is előfordultak egy-egy területen. Ezen kívül próbáltak több önálló feladatot adni számukra, mely sokszor ösztönzőleg hatott rájuk. 
2013-tól jelentős változás volt az intézmény életében, hogy speciális helyzetüknél fogva lehetőségük volt intézményi pályázattal a kulturális közmunkaprogram beindítására, így több szakmai területre tudtak közép-és felsőfokú végzettségű, fiatal pályakezdőt alkalmazni és bevezetni a szakmai feladatokba. Ezzel kiegészítve az önkormányzati közmunkaprogramot, jelentős segítséget kaptak az intézményi alapfeladatok kisegítő jellegű ellátására. 
A kulturális közfoglalkoztatás az alábbiak szerint alakult a vizsgált időszakban:
2016. év 

Nemzeti Művelődési Intézet: 2 fő

MANDA: 3 fő

Összesen 5 fő

2017. év

Nemzeti Művelődési Intézet:2 fő

MANDA: 1 fő

Nemzeti Múzeum: 3 fő

Országos Széchenyi Könyvtár: 3 fő

Összesen: 9 fő

2018. év

Nemzeti Művelődési Intézet: 2 fő

Nemzeti Múzeum: 3 fő

Országos Széchenyi Könyvtár: 3 fő

Összesen: 8 fő
Mindösszesen: 22 fő.
Az intézmény minden szakmai területen tudott kulturális közfoglalkoztatott kollégát fogadni, akiknek a megfelelő, magasabb iskolai, szakmai végzettségük alapján a bérezésük is kedvezőbb volt az önkormányzati közfoglalkoztatottakéhoz képest.

Rendezvény szervezőként, könyvtári információszolgálatosként, múzeumi ügyintéző és archiváló feladatokra, média ügyintézőként, ifjúsági koordinátorként, mozi szervezési feladatellátásra tudták foglalkoztatni őket. 

Az alkalmazott közmunkások komolyan vették feladataikat, sokat tanultak és igyekeztek megfelelni az elvárásoknak. Mivel többnyire fiatalok, lelkesek és kreatívak, új színt vittek az intézmény szakmai programjaiba, ők pedig felkeltették a szakma iránti érdeklődésüket. Ösztönözték a továbbtanulásukat, melynek alapján néhányuknak sikerült az elmúlt években ezen a területen véglegesen elhelyezkedni.

Megítélésük szerint a közfoglalkoztatás a beszámolási időszakban összességében sikeres volt és jelentősen segítette munkájukat. Az öt szakmai területnél a meglévő alacsony főállású szakmai létszámukat jelentősen kiegészítették, de ez a jövőre nézve veszélyes is lehet, mivel van olyan terület (könyvtár, mozi), ahol a feladatot jelenleg 90% és 75%-ban a közcélú foglalkoztatottak végzik.
A Polgármesteri Hivatalban is évek óta közcélú foglalkoztatottak látják el a portaszolgálattal, a takarítással, helybeli küldemények kézbesítésével kapcsolatos, valamint az adminisztrációt segítő feladatokat.

Itt is jellemző volt, hogy többen a beszámolási időszak minden pályázatának időtartama alatt ugyanabban a munkakörben dolgoztak és jó színvonalon látták el a feladataikat.

Az elmúlt időszakban sikerült néhány korábban a hivatalban dolgozó közcélú foglalkoztatottnak elhelyezkednie az elsődleges munkaerőpiacon, ami előrelépést jelentett a számukra. 

Tisztelt Képviselő-testület!

A beszámolóból kiderül, hogy a közfoglalkoztatási programok fő célja az volt, hogy az önkormányzat kötelező és önként vállalt feladatainak ellátása zökkenőmentesen valósulhasson meg a pályázati időszakokban. Szükségességét a feladatok ellátásához kevésnek bizonyuló, jelentősen lecsökkentett önkormányzati alkalmazotti létszám alapozta meg. A pályázatokban megjelölt ellátandó feladatok fontossága indokolta a programok megvalósítását, hogy ezzel az önkormányzati intézményi karbantartás, a természeti és lakókörnyezet védelme, tisztántartása, a neveléshez, sporthoz, szabadidős programokhoz kapcsolódó tevékenységek végzése, valamint a lakossági szolgáltatások nyújtása magasabb színvonalú legyen. Cél továbbá, hogy a munkanélküliek foglalkoztatása segítséget jelentsen a kisegítő jellegű tevékenységi körök ellátásával az önkormányzatnál meglévő alkalmazotti létszám érdemi, színvonalas és hatékony munkavégzésre történő koncentrálásának biztosításához. 
Ezen kívül az önkormányzati közfoglalkoztatás szervezése lehetővé tette a bevont munkanélküliek számára a rájuk vonatkozó jogszabály szerinti kötelező (legalább évi 30 napos) munkaviszony megszerzését, amely feltétele a munkanélküliek szociális ellátásának továbbfolyósításához.
A közfoglalkoztatás szervezéséhez, lebonyolításához jó kapcsolatot alakítottunk ki a J. N. Szolnok Megyei Kormányhivatal Szolnoki Járási Hivatalával, a Foglalkoztatási Osztállyal, kölcsönösen segítjük egymás munkáját. 

A Kormányhivatal és a Járási Hivatal a programok megvalósítása során minden pályázatra vonatkozóan rendszeresen végzett és végez helyszíni ellenőrzéseket, melynek megállapításai szerint a városban a közfoglalkoztatási programok szervezése és lebonyolítása jogszerűen működik. Esetenként kisebb adminisztrációs hibák (munkavállalók jelenléti ívének, munkanaplójának vezetésével kapcsolatos problémák) fordultak elő, amelyekre felhívtuk a munkavállalók figyelmét. 
A jövőre vonatkozóan ismert az a kormányzati törekvés, hogy 2020-ig a jelenlegi közfoglalkoztatási rendszer fokozatosan leépítésre kerül és a képzésekkel, átképzésekkel minél több munkanélkülinek lehetőséget kell biztosítani a végleges elhelyezkedésre.

Ennek érdekében különböző uniós pályázatok megvalósítása van folyamatban, amely alapján az arra alkalmas nyilvántartásban lévő állás nélküliek munkába helyezése megtörténhet.

Az egészségügyi, mentális okok miatt és életkoruknál fogva ezekbe a programokba bekapcsolódni már nem képes munkanélküliek számára azonban szükséges lesz valamilyen megélhetési lehetőséget a továbbiakban is biztosítani. 
Ugyanakkor az önkormányzati feladatellátás szervezése is átalakítást igényel, ha a közfoglalkoztatás eddigi, folyamatosan csökkenő tendenciája, majd megszűnése miatt az alacsony önkormányzati alkalmazotti létszámmal kell a kötelező és önként vállalt feladatokat elvégezni a jövőben.
Mindezek alapján összességében megállapítható, hogy a Martfű Város Önkormányzata, valamint a Martfű Városi Művelődési Központ és Könyvtár által bonyolított közfoglalkoztatás/kulturális közfoglalkoztatás eredményesen működött a beszámolási időszakban. Az Önkormányzat a meghirdetett pályázati lehetőségeket maradéktalanul kihasználva jelentős számú munkanélküli foglalkoztatását biztosította, amellyel elősegítette a megélhetési lehetőséget számukra. 

Az alkalmazott állás nélküliek jelentős többsége a kisegítő feladatok jó színvonalú ellátásával hozzájárult ahhoz, hogy Martfű Város Önkormányzata és intézményei a kötelező és önként vállalt feladatait az alacsony önkormányzati alkalmazotti létszám ellenére megfelelő színvonalon végezhesse.

Martfű Város Önkormányzata a jelenlegi helyzetelemzés alapján a rendszerben maradó munkanélküliek számára jövőben is fontosnak és a jó színvonalú önkormányzati feladatellátás biztosításának tekintetében pedig hasznosnak értékeli a közfoglalkoztatás szervezését, ezért a pályázati lehetőségek fennállásáig továbbra is élni kíván ezzel.
Tisztelt Képviselő-testület!
Kérem a közfoglalkoztatás helyzetéről szóló beszámolót megtárgyalni, és az alábbi határozati javaslatot elfogadni szíveskedjenek:
Határozati javaslat:
Martfű Város Önkormányzata Képviselő-testületének 

……./2018. (……..) határozata
a közfoglalkoztatás helyzetéről
Martfű Város Önkormányzatának Képviselő-testülete megtárgyalta a közfoglalkoztatás helyzetéről szóló beszámolót, melyet a határozat melléklete szerint jóváhagyólag elfogad.
A Képviselő-testület a Jász-Nagykun-Szolnok Megyei Kormányhivatal Szolnoki Járási Hivatal Foglalkoztatási Osztályával együttműködve a jövőben is szükségesnek tartja a továbbiakban még meghirdetésre kerülő pályázatok alapján a közfoglalkoztatás szervezését, a tartós munkanélküliek foglalkoztatását, melyről a Képviselő-testületet tájékoztatni kell.

Határidő: 2020. június 30.

Felelős: polgármester

Martfű, 2018. június 1.
                                                                                                           Dr. Papp Antal
Látta: Szász Éva

